Proiect

PARLAMENTUL REPUBLICII MOLDOVA

LEGE

pentru modificarea articolului 3 din Legea nr.1349-XIII

din 17 octombrie 1997 cu privire la avocaţii parlamentari
Parlamentul adoptă prezenta lege organică.

Articol unic. - Articolul 3 din Legea nr.1349-XIII din 17 octombrie 1997              cu privire la avocaţii parlamentari (Monitorul Oficial al Republicii Moldova, 1997, nr.82-83, art.671) se expune în următoarea redacţie:

„Art. 3. - Avocat parlamentar poate fi orice cetăţean al Republicii Moldova care este licenţiat în drept, are înaltă competenţă profesională, o vechime de cel puţin 10 ani în activitatea juridică sau în învăţămîntul juridic superior şi se bucură de o reputaţie ireproşabilă”.
                       PREŞEDINTELE  PARLAMENTULUI

N O T Ă   I N F O R M A T I V Ă

asupra proiectul legii pentru modificarea articolului 3 
din Legea nr. 1349-XIII din 17 octombrie 1997 
cu privire la avocaţii parlamentari
Proiectul de lege pentru modificarea articolului 3 din                           Legea nr. 1349-XIII din 17 octombrie 1997 cu privire la avocaţii parlamentari are drept scop ajustarea cerinţelor înaintate faţă de candidaţii la funcţia de avocat parlamentar la standardele europene. 

Actualmente, avocat parlamentar poate fi orice cetăţean al Republicii Moldova care a atins vîrsta de 35 de ani, are studii juridice superioare,              posedă cunoştinţe în domeniul apărării drepturilor şi libertăţilor omului                şi se bucură de autoritate în societate.

Dată fiind importanţa activităţii în calitate de avocat parlamentar,                   în special a rolului pe care îl au avocaţii parlamentari în asigurarea                 garantării respectării drepturilor şi libertăţilor constituţionale ale omului                 de către autorităţile publice centrale şi locale, instituţii, organizaţii                          şi întreprinderi, indiferent de tipul de proprietate, asociaţiile obşteşti                         şi persoanele cu funcţii de răspundere de toate nivelurile, este necesară stabilirea unor exigenţe suplimentare, analogice celor din ţările Uniunii Europene, faţă de candidaţii la această funcţie, indiferent de vîrsta acestora. 

În acest context, a fost elaborat proiectul de lege pentru modificarea                       articolului 3 din Legea nr. 1349-XIII din 17 octombrie 1997 cu privire                     la avocaţii parlamentari, proiect ce stabileşte cerinţele înaintate faţă                     de candidatul pentru funcţia de avocat parlamentar, excluzîndu-se, totodată, censul privind vîrsta – 35 de ani. Proiectul de lege a fost elaborat în urma unui studiu al prevederilor legale ale statelor-membre ale Uniunii Europene, precum şi ale statelor candidate la aderarea la Uniunea Europeană, ce vizează cerinţele înaintate faţă de candidaţii la funcţia                   de avocat parlamentar.

Aprobarea proiectului respectiv va permite numirea în funcţia de avocat parlamentar a unor personalităţi notorii în domeniul dreptului,                    cu  înaltă competenţă profesională, ceea ce va contribui la eficientizarea activităţii instituţiei avocatului parlamentar.

